Neuvostojen asetus N:o 6/66/Euratom, 121/66/ETY, annettu 28 päivänä heinäkuuta 1966, niitä paikkoja koskevan luettelon vahvistamisesta, joiden osalta voidaan myöntää asumiskorvaus, sekä tämän korvauksen enimmäismäärän ja sen myöntämiseen sovellettavien yksityiskohtaisten sääntöjen vahvistamisesta



Virallinen lehti nro 150 , 12/08/1966 s. 2749 - 2750

Suomenk. erityispainos Alue 1 Nide 1 s. 0029

Ruotsink. erityispainos Alue 1 Nide 1 s. 0029

Tanskank. erityispainos: Sarja I Alue 1965-1966 s. 0185

Englannink. erityispainos: Sarja I Alue 1965-1966 s. 0212

Kreikank. erityispainos: Luku 01 Nide 1 s. 0097

Espanjank. erityispainos: Luku 01 Nide 1 s. 0113

Portugalink. erityispainos: Luku 01 Nide 1 s. 0113



NEUVOSTOJEN ASETUS N:o 6/66/EURATOM, 121/66/ETY, annettu 28 päivänä heinäkuuta 1966, niitä paikkoja koskevan luettelon vahvistamisesta, joiden osalta voidaan myöntää asumiskorvaus, sekä tämän korvauksen enimmäismäärän ja sen myöntämiseen sovellettavien yksityiskohtaisten sääntöjen vahvistamisesta EUROOPAN ATOMIENERGIAYHTEISÖN NEUVOSTO, EUROOPAN TALOUSYHTEISÖN NEUVOSTO, jotka ottavat huomioon Euroopan talousyhteisön ja Euroopan atomienergiayhteisön virkamiehiin sovellettavien henkilöstösääntöjen sekä muuta henkilöstöä koskevien palvelussuhteen ehtojen vahvistamisesta annetun asetuksen N:o 31(ETY), 11(Euratom) () sekä erityisesti edellä mainitun henkilöstösääntöjen liitteessä VII olevan 14 a artiklan ja edellä mainittujen palvelussuhteiden ehtojen 22 ja 67 artiklan, ottavat huomioon Euroopan atomienergiayhteisön komission ja Euroopan talousyhteisön komission ehdotuksen, sekä katsovat, että neuvostojen tehtävänä on henkilöstösääntöjen 65 artiklan 3 kohdassa tarkoitettua menettelyä noudattaen vahvistaa luettelo paikoista, joiden osalta voidaan myöntää asumiskorvaus, korvauksen enimmäismäärä sekä edellä mainitun korvauksen myöntämiseen sovellettavat yksityiskohtaiset säännöt, OVAT ANTANEET TÄMÄN ASETUKSEN: 1 artikla Virkamies, jonka asemapaikan asumisolosuhteet ovat tunnetusti erityisen vaikeat, voi saada asumiskorvausta jäljempänä määriteltyjen edellytysten mukaan. 2 artikla 1. Asemapaikat, joiden osalta 1 artiklassa tarkoitettu korvaus voidaan myöntää, ovat: Saksa: Karlsruhe Garching Geesthacht Ranska: Pariisi Hauts-de-Seinen, Seine-St-Denis`n, Val-de-Marnen, Essonnen, Yvelinesin ja Val d`Oisen alueet Cadarache Grenoble Iso-Britannia: Lontoo Sveitsi: Geneve 2. Edellä 1 kohdassa lueteltujen paikkojen lisäksi asumiskorvaus voidaan myöntää myös sellaisten paikkojen osalta, joissa on enintään kolme virkamiestä. Tässä tapauksessa komissiot antavat asiasta tiedon neuvostoille ja esitetty luettelo katsotaan hyväksytyksi, jollei yksikään edustustoista ole kuuden kuukauden kuluessa ilmaissut halua keskustella asumiskorvauksen myöntämisestä kyseisten paikkojen osalta. 3 artikla Ennen asumiskorvauksen myöntämistä nimittävä viranomainen tutkii, vastaako asunto virkamiehen tarpeita ottaen huomioon hänen suoritettavanaan olevat tehtävät, perheolosuhteet sekä sellaisten huollettavien lukumäärän, jotka asuvat hänen kanssaan. Viranomainen voi tarvittaessa rajoittaa asumiskorvausta laskettaessa huomioon otettavan vuokran suuruuden tiettyyn vahvistamaansa määrään. 4 artikla Jollei 3 artiklan säännöksistä muuta johdu, asumiskorvaus myönnetään virkamiehelle, joka sitoutuu maksamaan kuukausittain vuokran, jonka suuruus sen jälkeen, kun siitä on tarvittaessa vähennetty sellaiset kustannukset kuten lämmitys, vesi, kaasu, sähkö ja ylläpito, on: - 18 prosenttia palkkaluokkaan B 2 ja sitä alempiin palkkaluokkiin kuuluvien virkamiesten osalta, - 20 prosenttia palkkaluokkaan B 1 - A 4 kuuluvien virkamiesten osalta, - 22 prosenttia ylempiin palkkaluokkiin kuin A 4 kuuluvien virkamiesten osalta, jäljempänä esitetyllä tavalla määrätystä kokonaispalkasta. Kokonaistulot käsittävät peruspalkan, johon on lisätty ulkomaankorvaus ja perheenhuoltajan lisä sekä josta on vähennetty virkamiehiin sovellettavien henkilöstösääntöjen 64 artiklassa tarkoitetut pakolliset pidätykset ja yhteisön vero. Näin saatua määrää mukautetaan soveltamalla siihen kyseessä olevan virkamiehen asemapaikassa voimassa olevaa korjauskerrointa. 5 artikla Toimielin vastaa siitä osasta vuokraa, joka ylittää 4 artiklan 1 kohdassa tarkoitetut prosenttimäärät: - 50 prosentilla naimattomien ja huollettavia vailla olevien perheenhuoltajavirkamiesten osalta; - 55 prosentilla sellaisten perheenhuoltajavirkamiesten osalta, joilla on yksi huollettava; - 60 prosentilla sellaisten perheenhuoltajavirkamiesten osalta, joilla on enemmän kuin yksi huollettava. Ilmaisulla "huollettava henkilö" tarkoitetaan virkamiehiin sovellettavien henkilöstösääntöjen liitteessä VII olevassa 2 artiklassa tarkoitettua henkilöä. 6 artikla Asumiskorvaus ei voi koskaan ylittää 5 prosenttia kokonaispalkasta, jota tarkoitetaan 4 artiklan 2 kohdassa. 7 artikla Tämä asetus tulee voimaan 1 päivänä tammikuuta 1966. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä heinäkuuta 1966. Neuvostojen puolesta Puheenjohtaja S. A. POSTHUMUS () EYVL N:o 45, 14.6.1962, s. 1385/62; EYVL N:o 47, 24.3.1965, s. 701/65